Document ID: 32001R1334

Κανονισμός (ΕΚ) αριθ. 1334/2001 της Επιτροπής
της 2ας Ιουλίου 2001
για την προσωρινή έγκριση νέας πρόσθετης ύλης στις ζωοτροφές
(Κείμενο που παρουσιάζει ενδιαφέρον για τον ΕΟΧ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την οδηγία 70/524/ΕΟΚ του Συμβουλίου, της 23ης Νοεμβρίου 1970, περί των πρόσθετων υλών στη διατροφή των ζώων(1), όπως τροποποιήθηκε τελευταία φορά από τον κανονισμό (ΕΚ) αριθ. 2697/2000 της Επιτροπής(2), και ιδίως το άρθρο 4,
Εκτιμώντας τα ακόλουθα:
(1) Η οδηγία 70/524/ΕΟΚ προβλέπει ότι νέες πρόσθετες ύλες μπορούν να εγκριθούν ύστερα από την εξέταση αίτησης που υποβάλλεται σύμφωνα με το άρθρο 4 της οδηγίας.
(2) Το άρθρο 9 Ε παράγραφος 1 της οδηγίας προβλέπει ότι μπορεί να δοθεί προσωρινή άδεια για νέα πρόσθετη ύλη εφόσον πληρούνται οι όροι του άρθρου 3 Α στοιχεία β) έως ε) της οδηγίας και εφόσον μπορεί εύλογα να υποτεθεί, με βάση τα διαθέσιμα αποτελέσματα, ότι όταν χρησιμοποιείται στη διατροφή των ζώων έχει ένα από τα αποτελέσματα που αναφέρονται στο άρθρο 2 στοιχείο α). Αυτή η προσωρινή άδεια μπορεί να χορηγηθεί για περίοδο έως και τεσσάρων ετών στην περίπτωση των πρόσθετων υλών που αναφέρονται στο μέρος ΙΙ του παραρτήματος Γ της εν λόγω οδηγίας, συμπεριλαμβανομένων των αυξητικών παραγόντων.
(3) Το άρθρο 2 στοιχείο ααα) της οδηγίας 70/524/ΕΟΚ απαιτεί οι εγκρίσεις για τους αυξητικούς παράγοντες να συνδέονται με τον υπεύθυνο κυκλοφορίας τους.
(4) Η αξιολόγηση του φακέλου που υποβλήθηκε για την έγκριση του διμυρμηκικού καλίου, το οποίο ανήκει στην ομάδα των "αυξητικών παραγόντων" και περιγράφεται στο παράρτημα, δείχνει ότι αυτό πληροί τους προαναφερόμενους όρους και συνεπώς μπορεί να λάβει προσωρινή έγκριση για μια τετραετή περίοδο.
(5) Η αξιολόγηση του φακέλου δείχνει ότι ενδέχεται να απαιτούνται ορισμένες διαδικασίες για την προστασία των εργαζομένων από την έκθεση στην πρόσθετη ύλη. Η προστασία αυτή πρέπει ωστόσο να εξασφαλίζεται από την εφαρμογή της οδηγίας 89/391/ΕΟΚ του Συμβουλίου, της 12ης Ιουνίου 1989 σχετικά με την εφαρμογή μέτρων για την προώθηση της βελτίωσης της ασφάλειας και της υγείας των εργαζομένων κατά την εργασία(3).
(6) Η επιστημονική επιτροπή για τη διατροφή των ζώων έχει εκδώσει θετική γνώμη σχετικά με την ασφάλεια του αυξητικού παράγοντα για τα ζώα, τους χρήστες, τους καταναλωτές και το περιβάλλον υπό τις συνθήκες που περιγράφονται στο προαναφερθέν παράρτημα.
(7) Τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης επιτροπής για τις ζωοτροφές,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Η πρόσθετη ύλη που ανήκει στην ομάδα "αυξητικοί παράγοντες" και η οποία αναφέρεται στο παράρτημα του παρόντος κανονισμού εγκρίνεται προσωρινά για χρήση ως πρόσθετη ύλη στη διατροφή των ζώων υπό τους όρους που καθορίζονται στο εν λόγω παράρτημα.
Άρθρο 2
Ο παρών κανονισμός αρχίζει να ισχύει την επομένη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.
Εφαρμόζεται από την 1η Ιουλίου 2001.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 2 Ιουλίου 2001.

Labels: 0
3
17
6